Godine 132.
kineski učenjak Zhang Heng
predstavio je svoj najnoviji izum na dvoru dinastije Han.
Tvrdio je da ova velika vaza
može reći da se dogodio potres u njihovom kraljevstvu,
kao i smjer u kojem trebaju poslati pomoć.
Dvorjani su bili malo skeptični,
osobito kada se izum aktivirao jednog naoko mirnog popodneva.
Ali kada su nekoliko dana poslije glasnici stigli tražeći pomoć,
sumnje dvorjana pretvorile su se u zahvalnost.
Danas se više ne oslanjamo na vaze u identifikaciji seizmičke aktivnosti,
ali potresi još predstavljaju jedinstven izazov onima koji ih pokušavaju pratiti.
Zašto je tako teško predvidjeti potrese?
Kako možemo postati bolji u predviđanju potresa?
Kako bismo odgovorili na ta pitanja,
moramo razumjeti teorije o tome kako potresi nastaju.
Zemljinu koru čini nekoliko ogromnih i nepravilnih ploča stijena
koje se nazivaju tektonske ploče,
i svaka se od njih miče na djelomično rastopljenom sloju Zemljina plašta.
Zbog toga se ploče šire vrlo sporo,
od jednog do 20 centimetara godišnje.
Ti mali pokreti dovoljno su jaki
da uzrokuju duboke pukotine u dodirnim pločama.
U nestabilnim zonama
rastući pritisak u konačnici može pokrenuti potres.
Teško je nadzirati te male pokrete,
ali čimbenici koji pokrete pretvaraju u seizmičke događaje puno su raznovrsniji.
Različite linije rasjeda nastaju između različitih stijena,
neke su stijene jače, a neke slabije pod pritiskom.
Različite stijene različito reagiraju na trenje i visoke temperature.
Neke se djelomično rastope i mogu ispustiti podmazive tekućine
koje sadrže vrlo vruće minerale,
i oni umanjuju trenje rasjeda.
Ali neke stijene ostanu suhe
i sklone su opasnom nakupljanju pritiska.
Svi su ti rasjedi podložni raznim gravitacijskim silama
kao i strujanjima vrućih stijena u Zemljinom plaštu.
Koje bismo onda od tih skrivenih varijabli trebali analizirati
i kako se one uklapaju u naša sredstva za predviđanje potresa?
Zbog toga što se neke od ovih sila većinom događaju konstantno,
kretanje ploča donekle je ciklično.
Mnogi od naših najpouzdanijih tragova dolaze iz dugotrajnog prognoziranja
povezanog s time gdje su se i kada potresi dogodili u prošlosti.
Na razini tisućljeća
to nam omogućava da procijenimo kada će vrlo aktivne rasjede,
poput rasjeda San Andreas,
pogoditi veliki potres.
S obzirom na mnoge varijable,
ova metoda može dati samo vrlo labave vremenske okvire.
Kako bi predvidjeli neminovne događaje,
istraživači su ispitivali vibracije koje Zemlja izaziva prije potresa.
Geolozi su dugo koristili seizmografe
u praćenju i mapiranju tih malih pomaka u Zemljinoj kori.
Danas većina pametnih telefona također može
bilježiti primarne seizmičke valove.
Kada bi imali mrežu telefona širom svijeta,
znanstvenici bi možda mogli crowdsourcati bogat
i precizan sustav upozorenja koji upozorava o dolazećim potresima.
Nažalost, telefoni možda neće moći poslati obavijest na vrijeme
kako bi se donijeli sigurnosni protokoli.
Ali takve bi detaljne procjene svejedno bile korisne
za pomagala za predviđanje potresa, poput NASA-ina softvera Quakesim,
koji može koristiti kombinaciju preciznih geoloških podataka
kako bi identificirao rizične regije.
Međutim, prema novim istraživanjima
najpouzdaniji su znakovi potresa možda nevidljivi tim senzorima.
Godine 2011.
neposredno prije potresa koji je pogodio istočnu obalu Japana,
obližnji su istraživači zabilježili iznenađujuće visoke koncentracije
radioaktivnih izotopa radona i torija.
Kako pritisak u Zemljinoj kori raste neposredno prije potresa,
minijaturne pukotine puste te plinove da izađu na površinu.
Znanstvenici misle da kada bi izgradili veliku mrežu detektora radona i torija
na područjima koja su sklona potresima,
mogla bi postati obećavajući sustav upozorenja
i potencijalno predviđati potrese tjedan dana unaprijed.
Naravno,
nijedna od ovih tehnologija ne bi bila korisna
kao što je gledanje duboko unutra, u Zemlju samu.
Da imamo pogled u dubinu, možda bismo mogli
pratiti i predvidjeti geološke promjene velikih razmjera u stvarnom vremenu,
možda spasiti i desetke tisuća života na godinu.
Ali zasad
te nam tehnologije mogu pomoći da se pripremimo i brzo pošaljemo pomoć,
bez čekanja uputa jedne vaze.